བགྲོ་གླེང་དབུ་འཛུགས་སྐབས་༧གོང་ས་མཆོག་གིས་ཐོག་མར་ངོས་རང་གིས་འཚམས་འདྲི་དང་ཕེབས་བསུ་ཞུ་བཞིན་ཡོད།འདི་ཕལ་ཆེར་རྒྱ་རིགས་ཚན་རིག་པ་གཙོར་བཟུང་གི་ཐོག་ནས་བགྲོ་གླེང་བྱེད་པ་ཆེས་ཐོག་མ་དེ་ཆགས་ཀྱི་ཡོད་རེད།སྤྱིར་བཏང་འདས་པའི་མི་ལོ་༣༠ལྷག་གི་རིང་ལ་ངོས་རང་དང་ཚན་རིག་པ་གཉིས་བར་ན་འདི་འདྲའི་ཚོགས་འདུ་འཚོགས་ཡོད་རེད།དེ་དག་གཙོ་བོ་ནུབ་ཕྱོགས་ཚན་རིག་པ་དང་ལྷན་དུ་རེད།ཁ་ཤས་ཨ་རི་བ་དང་།ཁ་ཤས་ཡོ་རོབ་པ།དེ་བཞིན་ཁ་ཤས་རྒྱ་གར་བ་རེད།ད་ལྟ་འདི་རྒྱ་རིགས་སྤྱི་ཚོགས་ནས་ཡིན་པའི་ཚན་རིག་པ་དང་ཐུག་འཕྲད་བྱས་པ་ཆེས་ཐོག་མ་དེ་ཆགས་ཀྱི་ཡོད་རེད།ངོས་ནས་ཚོགས་འདུ་འདི་འདྲའི་རིགས་ཀྱི་དམིགས་ཡུལ་གཙོ་བོ་དེ་འགྲེལ་བཤད་རྒྱག་འདོད་བྱུང་།དམིགས་ཡུལ་གཉིས་ཡོད།དང་པོ་དེ་ང་རང་ཚོའི་གོ་རྟོགས་རྒྱ་བསྐྱེད་གཏོང་རྒྱུ་རེད།ལྷག་པར་དུ་ངོས་ཀྱི་བསམ་པར་ཚན་རིག་གི་ཐོག་ནས་དུས་རབས་༢༠པའི་མཇུག་བར་དུ་དཔྱད་གཞི་གཙོ་བོ་དེ་ཕྱི་དངོས་པོ་ཆགས་ཡོད་རེད།ངོས་ཀྱིས་རྣམ་ཤེས་ཀྱི་སྐོར་ལ་བཤད་དུས་ཁ་ཅིག་གིས་ཀླད་པ་ལས་ལོགས་སུ་གྱུར་པའི་རྣམ་ཤེས་ཤིག་ངོས་ལེན་བྱེད་ཀྱི་མི་འདུགངོས་རང་ཡ་མཚན་བྱུང་།ཁྱོད་རང་རྣམ་ཤེས་དེ་ཀླད་པ་ལས་ལོགས་སུ་གྱུར་པ་ཞིག་ཡོད་པ་ལ་མོས་མཐུན་ཡོད་དམ།ངོས་ཀྱི་བསམ་པར་ཚན་རིག་གི་དཔྱད་གཞི་དེ་ཕྱི་དངོས་པོ་ཁོ་ན་ཡིན་དུས་དེ་འདང་ངེས་པ་ཞིག་རེད་མི་འདུགན་ཟུག་དང་།གནོན་ཤུགས།ཁོང་ཁྲོ།བརྩེ་བ་བཅས་ནི་ཀླད་པ་ཁོ་ན་ལས་བྱུང་བ་མིན་པར་ངོས་ཀྱི་བསམ་པར་རྣམ་ཤེས་ལས་བྱུང་བར་སྙམ།དེར་བརྟེན་ཚན་རིག་གི་དཔྱད་གཞིའི་ནང་ངེས་པར་དུ་རྣམ་ཤེས་ཚུད་དགོས་ཀྱི་འདུགདུས་རབས་༢༠པའི་མཇུག་ནས་བཟུང་ཀླད་ཁམས་ཚན་རིག་པ་ཚོས་ཀླད་པ་ལ་ཤུགས་རྐྱེན་ཐེབས་མཁན་ཞིག་ཡོད་པ་ཚོར་བ་རེད་ཅེས་སོགས་གསུངས་ནས་ཚོགས་འདུ་འཚོགས་པའི་དགོས་དམིགས་ཀྱི་སྐོར་གསུངས་སོང་།